Arne Melchior (CD), 1998-04-16:
Jeg kan da godt forstå, at de ord, der står i regeringsgrundlaget om forsvaret, har været for stor en fristelse til, at SF kunne lade denne forespørgsel ligge.
Det må jo have virket som sødmælk på en spædekalv.
Så til lykke da med det.
Det kommer jo ikke til at hjælpe SF ret meget, men det er så en anden historie, og vi kan da få formiddagen til at gå på en hyggelig måde.
CD var lige så sur, som SF og Enhedslisten sikkert har været fornøjet, over de citerede sætninger i regeringsgrundlaget.
Vi roste ellers stort set teksten i regeringsgrundlaget som et godt oplæg til forhandling og et rundt og sagligt indlæg i det hele taget, men vi udsendte også en pressemeddelelse, hvor vi brokkede os over, at regeringen dér ville opstille et facit for, hvad Forsvarskommissionen, som den selv har nedsat, skal komme til.
Jeg mener faktisk, det er lidt af en hån mod de mange dygtige mennesker, ikke bare politikere, men befalingsmænd, officerer fra mange af værnene og i mange stillinger og en lang række dygtige forskere, der har stillet deres arbejdskraft til rådighed, at de så pludselig et lille årstid, før deres arbejde skal være færdigt, får at vide, hvad regeringen helst ser, det skal ende med.
Det er ikke en rimelig arbejdsmetode, og det er ikke rimelige arbejdsforhold at give kommissionens medlemmer. Hr. Estrup var oppe og citere, hvad en anden af ordførerne havde sagt, nemlig at det gældende forsvarsforlig endnu fungerer i 2 år.
Så er der da ikke grund til i begyndelsen af 1998 at sige, hvad der skal ske 1. januar år 2000.
Til den tid må vi se, hvad der skal ske, og det må vi forhandle om, men det burde ikke have været med.
Okay, jeg forstår på den gode samarbejdsånd, som har betydet, at vi har fået strikket et forslag til vedtagelse sammen på én dag, at der igen er fodslag mellem alle forsvarsforligspartierne og Kristeligt Folkeparti, som jeg synes vi hurtigst muligt skulle invitere med ind i kredsen
, selv om de ikke var med, da det nugældende forsvarsforlig blev indgået.
Derfor er jeg tryg ved situationen, ligesom CD i dag som altid er tryg ved den siddende forsvarsminister. Hvad skal forsvaret så koste? Det skal jeg ikke sætte tal på, men jeg vil sige, at det selvfølgelig ikke skal koste
Når der skal disponeres, organiseres, rationaliseres og indkøbes, skal det selvfølgelig gøres så kvalitets- og prisbevidst som overhovedet muligt ligesom ved alle andre dispositioner, vi har at foretage herinde.
Det siger sig selv: Ikke én krone for meget.
Til gengæld skal der altså også bruges det, som det store flertal anser for nødvendigt og rimeligt.
Vi har først og fremmest vores allianceforpligtelser i NATO at tage hensyn til.
Det forhandler vi på plads med vores allierede, og dem skal vi selvfølgelig leve hundrede procent op til.
Så har vi de internationale forpligtelser.
Vi kan selvfølgelig ikke være bekendt at sende mandskab ud - og jeg er stolt som dansker over, at vi også på dette område deltager i internationalt samarbejde i en af de forreste linjer - uden at det har en uddannelse og et materiel, som er maksimalt, og som det virkelig kan være tjent med.
Så skal jeg have lov at sige, at der har været nævnt statistikker om, hvem der har skåret hvor meget ned.
Nu glemte jeg min statistik dernede, men jeg kan den lidt udenad.
I antal procent af bruttonationalproduktet har vi også skåret ned, nemlig fra 2 pct. af bruttonationalproduktet til 1,7 pct. af bruttonationalproduktet, og dermed er vi nr. 10 på listen af NATO-lande.
Der er altså 9 andre, der bruger mere af deres bruttonationalprodukt, end vi gør, og kun 5, der bruger mindre end vi.
Så der er slet ikke tale om, at vi ikke har indstillet os på den nye tid og de nye krav og behov; det er på sin plads. Et forsvar kan man ikke skrue op og ned på som et gasblus.
Det kan man skrue op igen, og så koger vandet i løbet af få minutter.
Men hvis forsvaret ikke er ajour hele tiden både med uddannelse og med materiel, kan der jo ske det i løbet af et måleligt antal år, at situationen i verden, selv situationen i Europa, skifter.
Vi gør alt, hvad vi kan, for at det ikke skal ske, men det kan ske.
Hvis det skulle være en nyhed for nogen, vil jeg gerne oplyse, at verden, selv Europa, endnu ikke er befolket af engle.
De holder sig stadig væk i himmerig og er altså ikke klar til at lande her endnu.
Derfor kan vi ikke skrue ned, for kommer vi så i en situation om 5 eller X antal år, hvor der er behov for et ordentligt forsvar, er både uddannelsesprocessen og indkøbsprocessen så langvarig, at det så ikke kan nås. CD støtter med glæde det fremsatte forslag til vedtagelse, og da nu hr. Estrup skal efterfølge mig heroppe, vil jeg gerne udfordre ham med vrede over, at han slår om sig med budskaber om, at hjemmeværnet skal nedskæres eller afskaffes.
Fy for søren, det er noget af det bedste, vi overhovedet har i det danske forsvar.
Det skal vi bevare.